**Pitanja zaprimljena na email ESF-Ministarstvo kulture po objavi Poziva na dostavu projektnih prijedloga „Umjetnost i kultura *online*“ – 6. dio**

|  |  |  |
| --- | --- | --- |
| **Br.** | **PITANJE** | **ODGOVOR** |
| 1 | Molimo vas pojašnjenje da li je prihvatljivo da više osoba sudjeluje u online radionicama ali da svi gledaju zajedno jedno računalo , tj. može li određeni broj štićenika neke institucije biti ciljana skupina koja će zajedno (u grupi od nekoliko ljudi) online sudjelovati na radionicama, ne svaki pojedinačno na svom kompjuteru, nego određeni broj štićenika na jednom kompjuteru? | Sudionici radionice moraju tijekom provedbe online radionice biti prijavljeni u aplikaciju imenom i prezimenom, kako bi se mogao ostvariti dokaz postignuća mjerljivog ishoda *Izvezeni dokument iz online aplikacije pomoću koje se provodi odabrana participativna kulturna i/ili umjetnička aktivnost, iz kojeg je vidljiv identitet sudionika koji se ubrajaju u mjerljivi ishod (snimka zaslona računala ili prijepis povijesti čavrljanja (chat)*. Potrebno je osigurati ostvarivanje navedenog dokaza, stoga naveden opis sudjelovanja u aktivnosti nije moguć. Napominjemo da je kupnja informatičke opreme nužne za provedbu prihvatljivih aktivnosti prihvatljiv trošak. |
| 2 | Je li u okviru poziva prihvatljivo zaposliti osobu koja će raditi u Elementu 1. na pripremi i provedbi online radionica deset sati tjedno te istovremeno na elementu Promidžba i vidljivost drugih deset sati tjedno? Osoba bi bila zaposlena putem ugovora o radu na nepuno radno vrijeme (20 sati tjedno).  | Da.  |
| 3 | Namjeravamo pripremati aktivnosti za obje skupine odvojeno sukladno njihovim interesima i potrebama. Mogu li se negdje u umjetničkom smislu "susresti" i usporediti (sve online)? | Navedena podaktivnost je prihvatljiva, ali ne doprinosi ostvarenju obaveznih mjerljivih ishoda te može biti tek popratna u odnosu na participativne online aktivnosti u kojima odvojeno sudjeluju obje ciljane skupine. |
| 4 | Da li u prihvatljive troškove projekta ulazi i segment kojeg je nemoguće realizirati u stvarnom vremenu, ali je nastavak i finalni proizvod on-line radionica, te dio ciljeva njihova održavanja, kao i suvremenim medijima najprilagođeniji način da učinci radionica ostanu trajni i trajno dostupni sudionicima i široj javnosti? Konkretno, radi se o video snimkama autora putem kojih bi oni odgovorili na pitanja sudionika te bi se na taj način realizirali svojevrsni intervjui/portreti umjetnika koji bi ostali trajno dostupni široj publici putem raznih web platformi. Naravno, jedini razlog zbog kojeg se dio projekta, a na osnovu pripremljenog sadržaja tijekom održavanja radionica, zasebno snima je što se nikako drukčije ne može ostvariti i učiniti održivim. Sav ovako realiziran sadržaj, zapravo je sublimacija procesa rada na radionicama i predstavlja zaokruživanje procesa kroz kojeg sudionici i sudionice on-line radionica prolaze.  | Prihvatljive su one *online* aktivnosti u kojima voditelji aktivnosti (umjetnici) u realnom vremenu komuniciraju sa sudionicima i koje osiguravaju aktivno sudjelovanje pripadnika ciljane skupine u svrhu socijalnog uključivanja. Prezentaciju rezultata radionica moguće je kasnije učiniti dostupnom široj javnosti. |
| 5 | Na koji način je potrebno označiti lokaciju provedbe projekta obzirom na ponuđeni obrazac u kojem se trebaju označiti županije provedbe? Provedba online projekta/ aktivnosti nije vezana uz provedbu na lokacijama te nas također zanima na koji način će se bodovati isto? | U Prijavnom obrascu A, u dijelu *Podaci o lokaciji projekta*, potrebno je označiti znakom „x“ županiju/županije u kojima će se provoditi projektne aktivnosti. Ukoliko nije moguće identificirati županiju/županije za lokaciju projekta, znakom „x“ označite NUTS 2 regiju (Jadranska ili Kontinentalna Hrvatska). Ukoliko nije moguće identificirati NUTS 2 regiju za lokaciju projekta, znakom „x“ označite obje NUTS 2 regije. Navedeno nije predmet bodovanja. Boduje se indeks razvijenosti područja lokalne samouprave, sukladno Odluci Vlade o razvrstavanju jedinica lokalne i područne (regionalne) samouprave prema stupnju razvijenosti (NN 132/2017) <https://narodne-novine.nn.hr/clanci/sluzbeni/2017_12_132_3022.html>), a ta se informacija navodi u Prijavnom obrascu A u rubrici *Opći podaci o prijavitelju*. |
| 6 | Za keramičke radionice je potrebno da se na kraju izrade keramike predmeti peku. S obzirom da se radi o online radionicama, korisnici nisu u mogućnosti peći keramiku, stoga je pitanje da li je prihvatljiva kupnja peći za keramiku koju bi prijavitelj nabavio u sklopu projekta i koju bi korisnici mogli koristiti za pečenje keramike nakon oblikovanja keramičkih predmeta na radionicama? | Kupnja opreme prihvatljiv je trošak ako je ona nužna za provedbu prihvatljivih projektnih aktivnosti, a dio podaktivnosti koje su nužne za provedbu glavne online aktivnosti, može se organizirati i u fizičkom prostoru. Napominjemo kako podaktivnosti koje se ne odvijaju online ne mogu biti ubrojene u obavezne mjerljive ishode iz elementa 1. |
| 7 | Je li unutar ovoga poziva prihvatljivo zapošljavanje voditelja projekta na nepuno radno vrijeme na studentski ugovor? | Ne. Voditelj projekta mora biti zaposlen putem ugovora o radu ili rješenja kod prijavitelja ili partnera. |
| 8 | Zanima nas da li je zaklada prihvatljiv partner? | Ne. Pravne osobe koje su prihvatljivi partneri u ovom Pozivu navedene su u točki 2.2 Uputa za prijavitelje te, sukladno tome, zaklade nisu prihvatljive. |
| 9 | Molimo Vas dodatno pojašnjenje za obavezne mjerljive ishode: „KAO DOPRINOS OVOM MJERLJIVOM ISHODU POTREBNO JE NAVESTI MINIMALNO 70 % PRIPADNIKA CILJANE SKUPINE NAVEDENE U PRIJAVNOM OBRASCU A POD POKAZATELJEM CO06, ODNOSNO CO07.“ Na što se točno odnosi navedenih minimalnih 70 % ? Minimalno 70 % korisnika mora primiti potvrdu o ishodu? Gdje točno navesti taj doprinos od minimalno 70 % ? | U Prijavnom obrascu A, u dijelu *Elementi projekta i proračun - Mjerljivi ishodi*, pod mjerljivi ishod ***Broj pripadnika ciljanih skupina koji su završili program odabrane participativne kulturne i/ili umjetničke aktivnosti, a za koje su prikupljeni obavezni podaci sukladno točki 1.5 Pokazatelji – Metodologija prikupljanja podataka i izvještavanje*** treba navesti broj koji iznosi minimalno 70 % vrijednosti doprinosa pokazatelju kojeg ste naveli u Prijavnom obrascu A, u dijelu *Ciljevi projekta s pokazateljima*. Za svaku ciljanu skupinu (ako su uključene dvije) potrebno je zasebno navesti odgovarajući broj. Npr. ako kao doprinos pokazatelju CO06 Mlađi od 25 godina upišete 100, kao doprinos mjerljivom ishodu stavit ćete minimalno 70 pripadnika ciljane skupine Djeca i mladi do 25 godina koji su završili program odabrane participativne kulturne i/ili umjetničke aktivnosti, a za koje su prikupljeni obavezni podaci sukladno točki 1.5 Pokazatelji – Metodologija prikupljanja podataka i izvještavanje. Svakom sudioniku koji je završio program odabrane participativne kulturne i/ili umjetničke aktivnosti, korisnik izdaje Potvrdu o završenom programu te se takav sudionik ubraja u mjerljivi ishod. |
| 10 | Može li se kao partner ili suradnik uključiti kulturna udruga iz druge zemlje EU? | Prihvatljivi prijavitelji i partneri moraju biti pravne osobe registrirane u RH te zadovoljiti druge uvjete koji su navedeni u točki 2.2 Uputa za prijavitelje. Pravna osoba iz druge zemlje EU (npr. udruga koja se bavi kulturom) može se angažirati kao provoditelj kulturnih i umjetničkih aktivnosti ako je to nužno za provedbu projektnih aktivnosti te doprinosi ostvarenju projektnih ciljeva.  |
| 11 | Koji mjesec da stavimo kao početni mjesec realizacije projekta – kada se očekuje objava rezultata i potpisivanje ugovora? | Prijavitelj sam određuje planirani početak realizacije projekta. Planirano razdoblje početka provedbe projekta, moći će se prilagoditi (u dogovoru s Posredničkim tijelom razine 2), ako projekt bude odabran za za financiranje, neposredno prije sklapanja Ugovora o dodjeli bespovratnih sredstava. |
| 12 | Stavljamo li nabavku informatičke opremu za online radionicu pod troškove provedbe programa ili to ulazi u „ostale prihvatljive troškove“ koji se izračunavaju fiksnom stopom od 40%? U prvom slučaju, stavljamo li uz tu stavku oznaku „oprema“ u padajućem prozoru? | Nabava opreme nužne za provedbu prihvatljivih aktivnosti spada u ostale prihvatljive troškove koji iznose 40 % prihvatljivih izravnih troškova osoblja. U Prijavni obrazac A prvo trebate upisati i obrazložiti samo stavke koje se odnose na izravne troškove osoblja. Zatim u element „Upravljanje projektom i administracija“ uvrštavate jednu stavku pod nazivom „Ostali prihvatljivi troškovi projekta“ te upisujete iznos dobiven primjenom postotka (40 %) na zbroj svih izravnih troškova osoblja, a u stupcu "Oznake" za tu stavku troška odabirete oznaku "Fiksna stopa". |
| 13 | Da li su prihvatljivi troškovi izrada majica ili košulja? | Trošak je prihvatljiv ako je nužan za provedbu projektnih aktivnosti koje doprinose ciljevima Poziva i projekta. |
| 14 | Da li su prihvatljivi troškovi izrade USB stickova i nekih drugih promotivnih materijala? | Troškovi izrade promotivnih materijala prihvatljivi su u okviru Elementa 2. Promidžba i vidljivost.  |
| 15 | Jesu li prihvatljivi troškovi notnog materijala? | Trošak je prihvatljiv ako je nužan za provedbu projektnih aktivnosti koje doprinose ciljevima Poziva i projekta. |
| 16 | Da li je prihvatljiv trošak ZAMP-a? | Da, ukoliko je plaćanje naknade ZAMP-u nužno za provedbu prihvatljivih projektnih aktivnosti. |
| 17 | Postoji li najniža dobna granica u kategoriji mladih do 25 godina? | Ne. |
| 18 | Postoji li propisano minimalno trajanje aktivnosti, npr. koncerta ili neke druge online aktivnosti? | Ne. Minimalno trajanje provedbe kulturnih i umjetničkih aktivnosti nije zadano. No, prilikom ocjenjivanja kvalitete projekta, vodit će se računa i o aspektu vrijednosti za novac, odnosno o omjeru broja sudionika i zatraženih financijskih sredstava, uz uvjet da su projektne aktivnosti participativne te moraju doprinositi ostvarenju ciljeva poziva, biti kvalitetno planirane i nužne za ostvarivanje očekivanih ishoda i rezultata projekta. |
| 19 | Da li se treba u sklopu prijave slati i statut javnih ustanova u kulturi ? | Ne. Napominjemo da Nacionalna zaklada za razvoj civilnoga može naknadno zatražiti dostavu pojedinih dokumenata, sukladno točki 5.1 Uputa za prijavitelje. |
| 20 | Da li se troškovi prijevoza u sklopu ugovora o radu zasebno obračunavaju kao stavka ili se radi njihova kalkulacija u plaći? | Trošak prijevoz na posao i s posla dio je ukupne naknade za rad koja proizlazi iz radno-pravnog odnosa (poput Ugovora o radu između poslodavca i radnika, Dodatka Ugovoru ili slično) te se prikazuju u istoj stavci kao i plaća.  |
| 21 | Na projektu bi zaposlili osobu putem ugovora o radu koja trenutno nije zaposlena u udruzi , član je udruge i ima relevantno iskustvo u EU projektima. Da li se ta osoba smije imenovati i opisati njezino iskustvo kao kapacitet udruge iako još nije zaposlena putem natječaja? | Ako planirate provesti natječaj kako bi zasnovali radni odnos s budućim voditeljem projekta, tada nije moguće unaprijed navesti ime i prezime osobe koja će biti zaposlena. Moguće je u projektnom prijedlogu ukratko opisati kompetencije koje će se tražiti od stručnjaka prilikom zapošljavanja te će navedene informacije biti uzete u obzir prilikom procjene kapaciteta prijavitelja (a/p partnera). |
| 22 | Molimo Vas za informaciju može li se isplatiti umjetnički honorar umjetniku koji je osnivač i član te odgovorna osoba u umjetničkoj organizaciji, koja je ujedno i partner na projektu, s obzirom da je ova situacija na nekim projektima bila neprihvatljiva (ESF)? Ukoliko ovo nije moguće, može li se za određenu projektnu aktivnost u tom slučaju, zaposliti putem Ugovora o radu kao Izvoditelj aktivnosti? | Tijekom provedbe projekta potrebno je pridržavati se Postupaka nabave za osobe koje nisu obveznici Zakona o javnoj nabavi (tzv. NOJN), koji je sastavni dio Ugovora o dodjeli bespovratnih sredstava. Sukladno Postupcima nabave za osobe koje nisu obveznici Zakona o javnoj nabavi nabavu radova, roba i usluga potrebno je provesti primjenjujući opća načela. Potrebno je poštivati načelo izbjegavanja sukoba interesa u kojem je navedeno kako osigurava nepristano i objektivno izvršavanje zadataka svih osoba uključenih u postupak nabave i postupanje osoba koje mogu utjecati na ishod tog postupka, a koje može biti ili je dovedeno u pitanje zbog postojanja (krvnog) srodstva, obiteljskih odnosa ili druge emotivne zajednice, pripadnosti političkoj stranci ili određenom političkom ili drugom uvjerenju, te postojanja gospodarskog i financijskog interesa odnosno bilo kojeg drugog zajedničkog interesa između NOJN-a i potencijalnog ponuditelja. Izuzeća od primjene NOJN-a primjenjuju se na sklapanje ugovora o radu. Iz prethodno navedenog proizlazi kako odgovorna osoba može biti zaposlena na projektu putem ugovora o radu ili drugih podvrsta ugovora o radu, kao npr. ugovor o dopunskom radu, uz izuzeća koja predviđa NOJN. |